khistorydata/jeongjo-sjw-relations huggingface dataset:
정조 15년
徐榮輔啓曰禁衛營將官來言今日本營軍兵日次私習云矣敢啓傳曰知道
정조 15년
徐榮輔啓曰御營廳將官來言今日本廳軍兵日次私習云矣敢啓傳曰知道
정조 15년
徐有成啓曰臣以入直禁軍戎器點考進去下直之意敢啓傳曰知道
정조 15년
徐榮輔啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 15년
李敏采啓曰事大文字旣係莫重奏御事體尤宜審愼而今此漂民出送謝表之製進進字之落漏不書萬萬可駭臣之矇然捧入不勝惶悚而當該製述官及該院公事提調所富重勘而本院請推之外無他可施之罰何以爲之敢稟傳曰當該堂上罷職必是正書時落漏製述官別無可罪之端而本草多有未及照檢處又用近來諱避句語當該知製敎從重推考更令撰進
정조 15년
徐榮輔啓曰故相趙顯命安葬後致祭事命下矣何承旨進去乎敢稟傳曰廚傳有弊道內守令中曾經承旨人進去
정조 15년
禁府堂上前望單子入之判義禁具允鈺知義禁趙鼎鎭同義禁李祖承趙心泰落點
정조 15년
傳于李敏采曰金吾堂上入侍
정조 15년
吏曹口傳政事冬至書狀官單沈能翼
정조 15년
李亨元啓曰再昨日抄啓文王朴宗京移直北營之下敎卽爲分付於兵曹矣兵曹不卽知委於訓局尙不擧行云其間兩日省記不能察飭之罪臣不勝惶恐而成命之下若是泛忽兵曹當該堂上推考警責何如傳曰允
정조 15년
李敏采以禮曹言啓曰因掌令朴瑞源啓辭批旨內忠淸右道監試初試罷榜事帶吏雖曰自來作姦者場未罷而出付諸儒則無異於姦未成罷場過矣然科場事體至嚴且重臺啓旣發之後不可不一問大臣後處之令該曹議于大臣仍具諸堂意見草記事命下矣議于大臣則議政府左議政臣蔡濟恭以爲姦吏囊中所錄之人若皆參榜則罷榜固是不可已之事所謂姦吏儒生輩旣已捉出於終日設場之際加以酷刑現出所錄人姓名則其後榜出所錄者之不入於其中可以知之今若罷榜則榜中之人不亦冤乎以臣迷見罷榜終涉過當伏惟上裁云參判臣洪秀輔以爲當初臺啓論列專爲帶吏之作奸而所謂囊紙所錄已被多士之所捉且其發奸治罪之擧皆在設場懸題之前又況榜出後參選者又非錄紙中姓名則全榜諸儒別無可疑主試參考旣經重勘到今罷榜恐無意義云臣昌順意則科榜罷削事體不輕曾在先朝以罪在試官則罪試官罪在擧子則罪擧子明有定式載在通編今旣罪試官矣何可罷全榜乎今此臺論恐未諳先朝令甲而然罷榜一款非所可論上裁何如傳曰觀於囊紙之見捉入格者昭脫不但灼然況罪在試官罪試官罪在擧子罪擧子卽此事剖決之左契擬待收議齊到以此處決矣禮言可謂先穫無容更議依判堂議施行大抵伊時啓語太不瞭然且況續典法令卽先朝爲世道杜爭端之金石關和則雖入臺垣生疎所致其全昧法意擬法不審之罪不可無飭掌令朴瑞源先遞差後禁推以尊常典以勵臺風可也
정조 15년
李亨元以兵曹言啓曰抄啓文臣朴宗京再昨日病差云故伊日往復政院自政院微稟而移送北營事伏承下敎矣臣矇未覺得趁不知委該營以致兩日稽滯昏謬之罪不勝惶恐而朴宗京自今日爲始入直於北營之意敢啓傳曰知道
정조 15년
李亨元以兵曹言啓曰今十月十二日各廳堂下武臣朔試射時訓鍊院副正李旭祥判官李明會金昊吉宣傳官李甲會武臣兼宣傳官李宅懋部將李性喆俱未滿四中與去八月朔試射時未滿四中宣傳官呂文永各決棍十度訓鍊院主簿徐潤璞柳葉箭二中騎芻一中宣傳官呂文永柳葉箭一中騎芻二中以矢計之則雖未滿四中騎芻例有倍劃之規竝依此例勿爲決棍訓鍊院參軍朴道文連三次未滿四中武臣兼宣傳官李敏植無分依定式汰去至於實病之類及呈辭受由人等退試次姑爲懸頉以入之意敢啓傳曰知道
정조 15년
李亨元以兵曹言啓曰本曹草記去八月朔堂下武臣試射時訓鍊院僉正李光浹以連三次未滿四中汰去事批旨內知道再昨設場卿未免做錯如是而才落之只出一人可謂意外除非試場之不嚴必由才藝之將進無分人李光浹後次試射更試八巡若未滿四矢依草記汰去不然則決棍懲勵此後雖設場若値雨下則待晴追試切勿仍試之意知悉可也事命下矣依傳敎訓鍊院僉正李光浹今日試射以柳葉箭八巡使之更試則四中入格勿爲汰去而決棍十度之意敢啓傳曰知道
정조 15년
李亨元以壯勇營言啓曰本營今冬等試射時將校軍兵各技優等人姓名別單書入之意敢啓傳曰知道
정조 15년
李亨元以訓鍊都監言啓曰因兵曹草記抄啓文臣朴宗京自今日移直於北營之意敢啓傳曰知道
정조 15년
李亨元以義禁府言啓曰前平壤庶尹趙鎭明卽爲拿來嚴囚開坐捧招以聞事傳旨啓下矣趙鎭明下去京畿廣州地云卽爲發遣府羅將拿來何如傳曰允
정조 15년
掌令鄭弼祚疏曰伏以仙寢展謁克伸聖慕御眞模寫聿追先休懽忭之忱小大惟均仍伏念臣本以庸下晩竊科第數年之間郞署臺垣節次踐歷居恒愧懼若隕淵谷頃於先詣陵所之日掌憲除旨特下於千萬夢想之外臣惶隕感結他不暇顧祗肅於帳殿之前陪扈於從班之後榮耀踰涯觀瞻動色噫今日臣家之所被恩造迥出尋常聖念特軫於感舊殊典庸侈於賜祭兩世先墓穫薦芬苾百年遺裔至蒙收錄恩數曠絶闔門感泣臣雖糜粉若爲報答惟當筋力趨承庶效萬一而逐日詣臺伈伈泄泄未能出一言論一事以體我聖上導之使言之盛德至意孤恩負國死有餘罪惶恧之極詎敢言私而臣父今年七十有六矣素患痰癖之症轉益沈痼自昨日又添毒感寒熱迭攻咳逆交作食飮全却藥餌無效氣息奄奄如不保朝夕左右扶將惟臣一人食息之頃離捨不得以此情勢萬無違側供職之望玆敢疾聲呼籲於天地父母之前伏乞聖明俯賜鑑諒特許鐫改以便救護千萬幸甚臣無任屛營祈懇之至謹昧死以聞省疏具悉爾其勿辭救獲母病
정조 15년
正言朴崙壽疏曰伏以臣卽伏見傳敎下者夜有微雷之警朝登雲觀之單當此收藏之節連有隱轟之響仁天之警告若是丁寧而責躬求助之敎減膳修省之音諄複惻怛有足以上格天心此誠轉災爲祥之一大幾也如臣膚淺之見芻蕘之說固不足有槪於聖心可施於當今而職忝言責不命其承導之使言其忍默默試以今日之所可言者略此附陳焉惟聖明裁察焉夫志者萬事之根柢也不欲爲其事則已苟欲爲之則必也有其志然後可以責其效自求治之主志王則王志伯則伯醇疵高下不一其端而莫不以立志而致效若使悠泛不切以求其德之修事之立則是猶農不種而望穫射不的而望中豈不謬哉臣竊覵殿下英明冠古睿智出天臨御以來一念求治外絶馳騁弋獵之玩內無遊宴侈靡之失此聖德所以卓前代然而至於施措之所著見者言之萬機之酬酢不過文簿之瑣細庶務之裁決不出格例之陳陋經遠之圖未聞姑息之病漸痼循塗守轍踵常襲舊玩愒成風委靡日甚此固群下之罪而苟究其本則亦出於聖志之不立也請自今益勵奮發以爲樹立萬事之本焉孔子曰千乘之國節用而愛民蓋人君之德莫大於節用節用之本莫先於儉約苟能儉而存諸心節而用其財則自無害民之政而其國治矣雖然能儉然後可語節用不儉而能節者未之有也不節而民不害者亦未之有也嗚呼奢者儉之反也侈者節之反也今日之奢侈亦已甚矣則豈殿下所示先於下者未盡其道而然歟臣竊覵殿下服御之具未嘗踰制玩好之物未聞留意克儉之德亦云至矣獨未知宮掖之間果有衣不曳地之風而燕閑之際果有能忍燒羊之心乎髢䯻之舊制丕變而閭巷之奢濫無度綃袍之新令屢勤而搢紳之儉約絶少流風所煽中外同然尾閭之泄莫之防焉嗚呼奢侈之禍必至亡國況今冬雷之警告如此秋農之失稔如此而不思大警動于心視若豐亨之時少無節省之意乎伏願殿下益勵聖志丕昭儉德以爲躬率之地則上好下甚豈無轉移之道乎人臣之道諫於其君者豈不難哉以至卑而抗至尊以至微而逆至難上有雷霆之威下有斧鉞之誅苟非死生捨禍難特立不變者孰肯有犯顔敢爭之事乎是以古之聖帝明王和顔而受之屈己而從之工誦旅賁之仕進善誹謗之設無非所以恢弘言路樂聞規諫之意此所以下無隱情上無過擧治敎之休明非後世之所及也竊覵我殿下臨御以後接下之禮待士之誠非不勤至而疎逖之人畏法而逡巡近密之臣順旨而依阿以言爲諱相率成風至於近日以來三司言責之地惟以含默爲時體甚至懲討之擧在臣子何等義理而上下相持只傳故紙章疏之封爲今日何等急務而設禁之法在昔未聞連箚諸臣相續於嶺海封章多士彷徨於道路景色愁沮聽聞駭愕絲綸之屢勤實出於求助而謇諤之言不來臺閣之齊進亦出於復舊而勁直之論無聞顧今廷臣智慮忠亮雖不及於前輩而亦豈無一二敢言之士哉此或由於殿下聽納之際未盡恢廓之量而然耶伏願殿下虛心察理翕受敷施大開不諱之門以示轉環之盛則何患乎讜論之不來何憂乎昌言之莫聞乎惟在殿下導之使言而已耳嗚呼夫我國生民之困未有甚於近日者矣饑荒連年賦役日繁窮閭蔀屋之中能有數月之糧者通計一邑亦無幾矣還糴身布名目甚多罄竭一歲之農業盡歸縣官之供應怨讟之言愁痛之氣足干天和今之致災亦何足怪也今年穡事初若少稔不幸陰雨連注怪風頻吹田穀專無結實木花只有空莖十畝之獲未滿數斗一頃之收不盈數握臣未知何以爲卒歲之資何以爲公稅之需乎今我殿下一念民國有隱必察奠接之方無有遺隱蠲恤之政靡不用極災結則不用比摠而從實優給還糴則不待歲末而預先停退以至於綿田之給災身布之代錢無不一倂許施如傷之意若恫之志藹然於絲綸之間八域窮民庶可安堵奠居而臣伏念民之休戚專係於守令廟堂有所區劃而實心奉行者守令也方伯有所行會而殫誠接濟者守令也守令苟不得其人則上有惠政而無以下布下有民隱而無以上聞守令賢否之關係於民固不重歟顧今貪風日熾奸贓狼藉雖以關西一路言之墨倅抵罪前後相續而至於趙鎭明之貪饕不法西來之人莫不唾罵而身爲道臣掩匿不報使平壤之民至今曰國無法焉如此之類終逭當律則人誰有畏懲民何以奠居乎臣謂鎭明拿問嚴覈掩置道臣施以譴削之典斷不可已也嗚呼災異之作無代無之天意深遠未易窺測而若夫人君遇災修省以答天譴則災不爲災而國以治安厥或遇災而不知戒雖戒而不以實則天用殄絶亂亡隨之然則災之爲災不在於天而在於人可不懼哉伏願殿下以實心行實政以爲遇災修省之方焉臣無任屛營祈懇之至謹昧死以聞省疏具悉諸條陳勉欲歸之於衮闕當留意趙鎭明事貪饕不法旣如彼聲罪竝與匿不報之道臣請勘揆以國體不可不嚴覈得情趙鎭明令該府卽爲拿來嚴囚開坐捧招以聞當該道臣當待決末處分矣
정조 15년
行大司憲趙宗鉉行副提學閔鍾顯執義林道浩應敎李太亨掌令朴瑞源持平韓永逵獻納李庚運校理尹光普李晴副校理李祉永閔昌爀修撰金熙朝副修撰韓光植尹致性啓曰請黜置罪人鄭致達妻亟令王府快正典刑措辭見上請物故罪人德相亟施孥籍之典措辭見上請逆賊尙喆依律處斷措辭見上一行刀削答曰不允五字刀削
정조 15년
行大司憲趙宗鉉執義林道浩掌令朴瑞源持平韓永逵獻納李庚運啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法措辭見上昨日微雷之警臣等之所未及聞而及伏見傳敎下者始知有靑臺之報反之以誠意之或間繼之以良箴之申求臣等聚首擎讀竊不勝欽歎之至噫我殿下對越之誠可以孚格天心緝熙之學可以導宣和氣而隱隱不已微微又作天人感應之理若有所邈然者其故何哉臣等日前常參敢以一實字仰勉蓋應天之道亶不外是故也第伏念合辭中諸賊是何等劇逆大憝而尙稽天討徒傳故紙今幾年矣四字之批不待承受臣等之所已料輿儓之所共知至使明張沬飮之義便成玩愒恬憘之資肅肅淸臺始則濟濟而進終焉伈伈而退此莫非臣等不誠不忠之罪而在聖上懋實之政亦豈無惕然而却顧者乎近日以來每詢新啓之有無不念舊啓之允從新啓反重舊啓反輕亦豈非輕重之倒置也哉請深留聖意快揮乾斷亟允三司之請答曰不允新啓附陳卿等事何太不誠乎往古來今非登筵而呈所懷有臺閣以後所未聞者今日此啓之始以所懷書送政院末乃黽勉改以啓辭者卿等眞不識規例而然乎此事彼事惟以乖例破格故欲做錯爲日課之程式者能不貽羞於觀聽若以不待牌逐日詣臺爲筋力之難支則待漏申退之承宣見除旨却用擅公策南走北走乎卿等方以實之一字爲求言對揚之第一義而夷考卿等實跡若相反然旣往姑勿晷各思收之桑楡之方也
정조 15년
行大司憲趙宗鉉執義林道浩掌令朴瑞源持平韓永逵啓曰請爲奴罪人金壽賢河翼龍竝令王府設鞫得情夬正王法措辭見上我殿下嗣服以來日昃之誠動符周文時敏之工無愧殷湯而獨奈萬機有獨運之勞百度無惟貞之望有君無臣之歎於是乎極矣雖以近日朝廷言之輔相所以燮理陰陽而鼎席之獨賢已久選部所以甄別淑慝而銓衡之鑑識不稱閶闔在前疏匭有莫徹之歎菲薄是尙經費多難支之患以至於聲討之大義閼而不伸節用之實效久而未著欲振文化則歐陽之公眼何處得來欲壯武備則子儀之威望異代難借以言乎論思僅分魚魯以言乎臺閣殆同仗馬四方旬宣之責百里循良之材蔑蔑無聞滔滔皆是大者如此小者可知尙何望休祥之自至而災沴之不現乎儻聖明念及於此亦必有慨然中朝之歎矣古昔聖王之每以得人爲憂者豈無以哉大舜之於皐陶高宗之於傅說尙矣無論而雖以偏覇之齊桓猶待仲父之良佐小康之唐宗必須文貞之昌言則今日人才雖曰渺然以殿下則哲之明求之以道則安知無需時之器濟世之具哉惟其得人而後天必可以豫也時災可以弛也世道可挽也人心可淑也如是而治效未見咎徵未消者臣等未之聞也請以得人二字爲迓續休命之本答曰不允附陳得人之請固好矣然官不必備惟其人眞所謂一夔足矣何必備其員位然後方可以燮理陰陽乎卿等觀夫近年農形乎今年雖似極備比之昔辛亥猶出望外昨與再昨年少弛宵旰之念予方歸美於燮理之效而倚以仗之無異涉川之舟楫言官雖曰言無不擇忽地隱晦插入於時弊逐條之中殆若問鼎輕重然者殊不識朝廷體貌之不當如是爲卿等慨然也非不欲略施警責以示益欲專任之意而爲便大臣之心姑含忍矣
정조 15년
獻納李庚運啓曰請爲奴罪人金壽賢河翼龍竝令王府設鞫得情快正王法措辭見上請金甲島爲奴罪人克觀古今島爲奴罪人克泰更令王府嚴鞫快正王法措辭見上請逆賊尙魯亟施孥戮之典措辭見上請亟寢五啓還給之命措辭見上答曰不允
정조 15년
行大司憲趙宗鉉執義林道浩掌令朴瑞源持平韓永逵啓曰臣等前後做錯非止一二而飭敎之下不敢逡巡冒沒詣臺已極愧汗今日一啓不過論其大體而辭不達意至承慨然之敎撫躬慙惶無地自容其何敢晏然於臺次乎請命遞斥臣等之職答曰勿辭亦勿退待
정조 15년
辛亥十月十三日辰時上御誠正閣同副承旨入侍同副承旨徐榮輔記事官李海淸記注官金良倜承膺祚以次進伏訖上命書榻敎曰禁府堂上中未肅拜老病差祭時帶承宣人許遞前望單子入之待下批牌招開坐上曰書狀官沈能翼敍用令該曹口傳還付出榻敎命退承史以次退出
정조 15년
辛亥十月十三日申時上御重熙堂金吾堂上入侍時左副承旨李敏采記事官李海淸記注官金良倜承膺祚知義禁趙鼎鎭同義禁趙心泰李祖承以次進伏訖上曰趙鎭明已爲拿囚耶鼎鎭曰方在廣州地云故今爲拿來草記矣上曰當此貪風之日熾懲貪之政豈可少忽其所犯姑未知如何而以臺啓見之其貪之不細可以推知朝家旣聞之後懲一之典不施於此輩而何爲當初差遣之時以副擬點下者專出於念忠定之意也渠家之所遭兼欲夬洗則在渠道理固當十分操心而不體此意乃敢犯科尤極無狀者此也卿等待明朝開坐各別嚴覈取招直捧遲晩以啓匿不以聞之道臣又登於臺章亦不可不問先問於當者可乎道臣可乎鼎鎭曰先問於當者次問道臣似好矣上曰卿等旣承筵敎各別施威嚴問期於初次究竟俾無屢煩酬應可也仍命書傳敎曰徵貪之政卽當務之急旣聞之後豈可尋常處之尤爲無狀者副擬點下一則出於念其叔一則欲使夬洗渠家之所遭則渠若十分操心臺言何從而出乎國有常憲焉可逭也渠之所貪取者皆果尙今入已則渠雖欲倖免尤無可論以此傳敎添問目罪人趙鎭明處嚴覈取招若不以實狀直告則直爲嚴刑得情以聞此事顚末專係於道伯此道伯除畀本道果何時也專爲貪風之戢察則營下守令有此所犯而袖手玩景任他所爲卽此一事其罪何異於無識見之趙鎭明乎聖人不言賊夫人之子乎若爲沈頤之說也加之有匿不以聞之罪可謂兩罪俱發待決末處分太涉雍容前道臣沈頤之爲先令該府西間嚴囚待開坐嚴問捧口招以聞事分付上曰判義禁何不入來云耶鼎鎭曰有情勢不得入來矣上命書傳敎曰判義禁更爲牌招命退諸臣以次退出
정조 15년
行都承旨李祖源緣故出行左承旨李亨元坐右承旨李義弼坐左副承旨李敏采坐右副承旨徐有成坐直同副承旨徐榮輔坐直注書李海淸仕直一員未差假注書趙台榮仕事變假注書任㸁仕
정조 15년
藥房提調臣李𡊠副提調臣李祖源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
李亨元以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
李亨元啓曰御營廳將官來言今日本廳軍兵日次私習云矣敢啓傳曰知道
정조 15년
李敏采啓曰儒生殿講以十六日爲之事命下矣處所何處爲之乎敢稟傳曰以十七日爲之處所便殿爲之
정조 15년
傳于李亨元曰禮房承旨馳詣宗廟景慕宮奉審摘奸以來
정조 15년
傳于李敏采曰推考房承旨入侍
정조 15년
李敏采啓曰事變假注書李垿身病猝重勢難察任今姑改差何如傳曰允
정조 15년
李垿改差代以任㸁爲事變假注書
정조 15년
以大司成金方行牌不進罷職傳旨傳于李亨元曰只推更爲牌招
정조 15년
李敏采啓曰卽者副校理李祉永副修撰尹致性謂有情勢陳疏經出原疏纔已退却矣所當直捧禁推傳旨而此與無端經出有異推考警責仍卽牌招入直何如傳曰允
정조 15년
李敏采啓曰副校理李祉永副修撰尹致性牌不進罷職傳旨今方捧入而玉堂上下番俱空事甚未安副提學閔鍾顯應敎李太亨校理尹光普李晴副校理閔昌爀修撰金熙朝申獻朝副修撰韓光植竝卽牌招以爲推移入直之地何如傳曰允
정조 15년
李敏采啓曰副提學閔鍾顯牌不進推考傳旨及應敎李太亨校理尹光普李晴副校理閔昌爀修撰金熙朝申獻朝副修撰韓光植牌不進罷職傳旨今方捧入而玉堂上下番俱空事甚未安副提學閔鍾顯更卽牌招入直何如傳曰名以玉堂斥之以僅分魚魯其言太甚無義使之一申廉隅無所不可許遞兩司未肅拜人亦爲許遞與未差之代政官牌招開政待下批牌招察任
정조 15년
李敏采啓曰吏曹判書金文淳參判朴祐源參議徐龍輔牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰苟非姚元之流內明識寇萊公之進賢退不肖則今之所謂銓官者鑑識之能稱當於是任果幾人但當以臺言妄作藥石受而爲罪僕僕稱謝而已焉敢爲此較擊之擧哉違牌銓官竝從重推考傳旨勿施申飭開政
정조 15년
有政吏批判書金文淳參判朴祐源參議徐龍輔進同副承旨徐榮輔進以具㢞爲大司憲申耆爲大司諫李彦祐爲司諫李泰賢爲掌令柳爲持平姜忱爲校理申馥爲副校理吳泰賢爲修撰金熙采爲副修撰李洪載爲刑曹參判兼掌令單沈能翼高允赫爲順懷墓守衛官
정조 15년
兵批判書吳載純病參判洪檢入直進參議李夔參知尹長烈病右副承旨徐有成進副司直李祖承朴天衡副司果尹在明沈能翼竝單付
정조 15년
傳于李敏采曰右承旨同副承旨入侍
정조 15년
以慶尙監司鄭大容狀啓多大鎭戰船燒燼瞞告彌縫該僉使林泰遠爲先罷黜其罪狀令攸司稟處事傳于李敏采曰渠是何許忠臣之後幺麽細事焉敢爲此彌縫之計乎罷拿輕矣爲先削其職名卽令該曹口傳差出
정조 15년
兵曹口傳政事以申大順爲多大浦僉使
정조 15년
李亨元以司僕寺官員以二提調意啓曰濟州前牧使李鴻運遞任進上馬三匹今纔上來故禾毛色別單書入依例內廐立養而前後申飭之下以體小瘦瘠者循例封進事極駭然該牧使李鴻運推考警責何如傳曰允
정조 15년
徐有成以刑曹言啓曰依下敎魚用謙下人金今同旣準三次之刑京畿喬桐府定配所卽爲押送之意敢啓傳曰知道
정조 15년
徐有成以義禁府言啓曰罪人趙鎭明今已拿來依贓吏例具枷杻嚴囚南間之意敢啓傳曰知道
정조 15년
徐有成以義禁府言啓曰罪人趙鎭明草供判付內王府笞杖贓汚不許收贖卽爲開坐擧行流律太輕以絶島減死定配事命下矣罪人趙鎭明決杖一百全羅道珍島郡金甲島減死定配而以判付內辭意具罪目卽爲發遣府羅將押送配所何如傳曰允
정조 15년
徐有成以義禁言啓曰時囚罪人沈頤之草供判付內卽其箕城地方亟施投竄之典卿等卽爲開坐以此判辭分付後發配事命下矣臣等仍爲開坐謹將判付內辭意罪人沈頤之處分付後平安道平壤府定配所依例發遣府都事押送配所之意敢啓傳曰知道
정조 15년
禁府啓目麟蹄前縣監申光河原情云云問目內辭緣泛稱遲晩刑推得情何如判付啓分揀放送爲良如敎
정조 15년
執義林道浩持平韓永逵獻納李庚運正言朴崙壽等啓曰請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法答曰不允
정조 15년
執義林道浩持平韓永逵啓曰請爲奴罪人金壽賢河翼龍竝令王府設鞫得情快正王法答曰不允獻納李庚運正言朴崙壽啓曰請爲奴罪人金壽賢河翼龍竝令王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情快正王法請逆賊尙魯亟施孥戮之典答曰不允
정조 15년
左議政蔡濟恭箚曰伏以洊雷示警聖心斯惕責躬求助絲綸屢降凡所以弭災召和之方靡不用極凡厥臣庶夫孰不殫心竭慮思有以對揚萬一而念臣忝居三事旣未蒙策免之恩又不欲以陳腐循常之言有若應文之爲含默度日晏晏如常其負殿下於是益著有相如此天安得不告之譴也一心憂懼不知所措此際伏見憲府啓語其以鼎席之不得備員爲憂歎而末乃以得人二字爲對症之劑者誠可謂目下切要之言切急之務也臣之前箚所陳要之不出於此而猶有未盡說道今此臺言明白的當視臣箚不啻倍加切焉雖謂之嘉言罔有伏亦未爲不可奈之何十行聖批不惟不曰乃言底可績顯示不槪之意反覆若責敎者然至於慰藉臣身則引喩過當不特臣之奉覽未竟惶汗浹背在廷臣僚未必不以爲聖人千言亦有一失然則天災何由以可弭人心何由以可服臺閣何由以見重讜言何由以見採歟臣非有別般謨猷可以贊聖上側修之工惟以翕受臺請爲殿下陳之若其惶懍悸恐不敢抗顔復出之狀有未暇煩縷伏乞更加三思亟命斥退無似之身改卜賢德使廟謨無至叢脞民情得有維繫千萬血祝取進止答曰省箚具悉卿懇今日酬應甚煩夜以繼晝不遑暇食纔對飯卿辭本又至其要卽因昨日臺批反以爲引也卿縱不能擺却流俗例讓之風何使予勞而益勞飯以損匙乎卿若更出退之一字於言語文字之間是卿負予也予不多誥卿須自擇仍冀勿辭安心視事仍傳曰此批答遣史官傳諭于左議政
정조 15년
辛亥十月十四日辰時上御重熙堂右承旨同副承旨入侍時右承旨李義弼同副承旨徐榮輔記事官李海淸記注官金良倜承膺祚以次進伏訖上命書傳敎曰三明日日次殿講泮長不可不備員大司成金方行卽爲牌招察任又命書傳敎曰百人雖犯科渠家之人豈敢犯科乎贓案委折及入已數爻捧供前姑難區別而觀於臺疏非貪而何按法典貪有枉法贓不枉法贓渠之所犯必是枉法如果然矣死律烏得免乎渠叔忠定予常思之而旣無勳勩之可論又非遇赦曠蕩之時則昨年吳大益前例決不可擬議渠若妄想朝家平日念渠叔之義以呑吐欺隱爲苟免目前之計待屢加刑訊莫可頑拒之境然後始乃從實直告尤豈非死罪外添一死罪乎渠以忠定之姪名登於汚穢之事卽此一款亦可謂渠家之罪人渠有一分人心焉敢隱諱於如是嚴問之下乎該府似已捧供已捧之供勿論罪人趙鎭明處更以此傳敎爲問目直捧遲晩以聞如其遲晩之招一一當於當律則待判下照律卽次第事亦令該府卽爲知悉擧行與沈頤之口招皆以草供捧入事分付命退承史以次退出
정조 15년
行都承旨李祖源坐行左承旨李洪載坐行右承旨李亨元坐左副承旨李義弼坐右副承旨李敏采坐直同副承旨徐榮輔坐直注書李海淸仕直一員未差假注書趙台榮仕事變假注書任㸁仕
정조 15년
李亨元啓曰備邊司郞廳來言今日賓廳日次而大臣身病不得來會云矣敢啓傳曰知道
정조 15년
徐榮輔啓曰玉堂備員間視事頉稟之意敢啓傳曰知道
정조 15년
傳于徐榮輔曰左副承旨同副承旨入侍承旨前望單子入之李洪載落點
정조 15년
徐榮輔啓曰玉堂上下番俱空事甚未安校理姜忱修撰吳泰賢副修撰金熙朝旣有只推之命更卽牌招以爲推移入直之地何如傳曰允
정조 15년
以大司成金方行再牌不進罷職傳旨傳于徐榮輔曰只推更爲牌招
정조 15년
以校理姜忱修撰吳泰賢副修撰金熙采等牌不進罷職傳旨傳于徐榮輔曰只推
정조 15년
以大司諫申耆司諫李彦祐等牌不進罷職傳旨傳于李義弼曰只推
정조 15년
傳于徐榮輔曰坐直承旨入侍
정조 15년
李義弼以戶曹言啓曰時御所內各司雨漏處修改吉日令日官推擇則今十月十八日卯時爲吉云以此日時擧行何如傳曰允
정조 15년
李亨元以義禁府言啓曰保放罪人申光河還囚捧供之意敢啓傳曰知道
정조 15년
禁府啓目前平壤庶尹趙鎭明口招云云以傳敎內辭意更爲發問目究詰則執憲約正差任禮錢見瞞於衙客輩旣已遲晩贓法至嚴當律難逭是白乎矣旣有捧草供以入之命上裁何如判付啓臺疏旣言貪饕意謂其矣贓汚在於犯用公貨與恣意賣鄕任乙仍于昨日以究問得情事屢下飭諭是如乎觀此其矣供招不待屢次盤問渠之所爲也本事委折也言言直告節節自當是置因渠供始知非公貨非賣鄕而卽瑣瑣屑屑約正執憲等差任禮錢事也渠之所爲曰以貪可乎曰以贓可乎曰以不法可乎曰以見欺可乎往古來今寧有如渠所爲之無知無恥無形無狀者乎且觀前道伯沈頤之之供則所謂禮錢推給皆有來歷而渠處徵出者不過如干其外皆徵於衙客輩而新伯下去又徵未捧之餘數云彼衙客輩若非暗地簸弄眞箇都呑則以近日人心之不古屢被拷掠之之下寧或有白地辦納不敢一言推諉乎然則道伯之供不可以右袒此囚言兺除良前伯時伯査出還給之數旣有營上踏印文案則不可勒歸於竟作己物計贓一款似難議到而醉墮奸計之慫慂甘爲同惡之歸如許辜負國恩之人若不用加倍之典烏在其懲貪戢頑之義乎然其直用死律律無可襯則其活其殺當博詢於大臣獄官處之更思可死不可死之間特念乃叔忠定屈以從輕雖使皐陶讞此獄不以爲失於太寬罪人趙鎭明段枉法贓準不枉法贓處斷大抵贓死之律另立不枉法一條又備準之一字凡於跡同情殊處下此準字則死者生焉制法之本意豈不美好乎以鎭明擬此律意在於五極咸中監于玆祥刑卿等依此知悉擧行而杖流太輕以絶島減死定配爲旀作奸之衙客等令該道道臣照法痛繩後竝與所謂禮錢之推給形止狀聞事分付爲良如敎又啓目前平安監司沈頤之口招云云傳旨內辭意發問目嚴問則鎭明之貪饕不法始爲覺得於鎭明遞歸之後至於査治吏鄕與衙客徵出分給云而終始掩置不卽論勘之狀漫漶說去泛稱遲晩所當請刑是白乎矣曾經侍從勿爲請刑載在大典通編且有捧草供以入之命上裁何如判付啓昨於置對傳敎已略言之是置觀此所供無出於所料營下有此墨倅之入於衙客袖裏者身忝按道之地莫卽聞知於該倅遞歸之前者寧有是乎苟有此行査推給之心在官時若以一言嚴加防戢則鎭明決無不從之理此所以賊夫人之聖訓引喩於沈頤之者是如乎外此不卽登聞之罪其矣發明亦似成說査事未竟之前因他罪充軍云爾則此一款容或可恕然駸駸然馴成鎭明之惡者頤之也使箕城之民繹騷於備納禮錢亦頤之也出自特畀孤負至此嶺海之典烏可逭乎時囚沈頤之卽其箕城地方亟施投竄之典爲去乎卿等卽爲開坐以此判辭分付後發配爲良如敎
정조 15년
行大司憲具㢞掌令李泰賢持平韓永逵柳正言朴崙壽啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允
정조 15년
行大司憲具㢞掌令李泰賢持平韓永逵柳啓曰請爲奴罪人金壽賢河翼龍竝令王府設鞫得情夬正王法措辭見上又啓曰臣等竊觀古史災異之作必在於將治之際因災惕念恐懼修省則災反爲祥天心仁愛欲使人君儆省興治者自昔已然前後雷異之發天道玄遠雖難窺測而目今世道人心紀綱風俗頹隳委靡有若垂盡之衰氣不可復振聖明在上此誠將治之期也以實心行實政卽遇災陳戒之常談今此三司之論亦皆惓惓於此而人主一心卽萬化之本殿下必立心遠大以挽回三代之治爲期必懋實學而躬行心得爲一世之表準旁求才彦列于庶位使之各盡其職聽納其言施之政事則可爲應天之實效而且人君必知一世之弊源然後可興一代之治譬如醫者必知病根之所在然後可用對證之藥矣今者大小臣僚悠泛恬嬉無一至誠留意於奉公者使我聖明獨自憂勤於上而惠澤不能下究以至百度癈弛庶事叢脞此專由於不能委任人才做得實治而然得人掄才之說纔發於臺啓而其所以丕變一世蔚然有興者專在於我聖上一念儆省恒在本源之地振發志慮常若遇災之日請勿以視警而兢惕勿以事過而懈忽以爲應天以實之本言路卽有國之血脈言路開則若血脈之流通六氣調和言路閉則若血氣之壅遏百體受病此實臺閣之陳談而導言來諫實是明辟出治之本至若流涕太息之言十思十漸之疏或止輦而受之或霽威而容之君有受諫之名臣無敢言之譽雖如漢唐之中主而虛受之美尙稱二君焉伏況我殿下以堯舜之姿開不諱之門而近年以來公車無補衮之章臺閣絶糾劾之風殿下向來無言之敎遇災求助之意實出於至誠孰不欽仰思進昌言而但警惕修省之時若有上下交孚之效平常安泰之時未免應文備數之歸漸近於不誠無物之歎傳曰惟天下至誠爲能盡其性能盡其性則能盡人之性若不盡於己而望盡於人不誠於前而曰誠於後人必不信人君聽納之道尤不可捨是誠之一字雖使諫臣未必皆善所言未必皆是優容寬假毋或少弛請益恢虛受之量俾盡來諫之道生民休戚專係於守令雖緣人才之漸不如古司牧之未易得人而如非不法之人則皆有奉公之意朝家警飭於上方伯黜陟於下前之不治者亦或漸知自礪而且況歲月稍久官民相熟然後始可以責其成績矣近來守宰之數遞成一痼弊殆有席不暇暖之歎雖欲稍盡誠力擔着民憂恒有張而不收功虧一簣之患隨事牽補專以目下彌綸爲事不時之橫斂非法之貪墨亦未必不由於是而況後來擇差之官未必有勝於前到手熟之人則得失率多相反迎送徒貽民弊請自今必軫數遞之弊俾有久任責成之效答曰不允陳勉數條當留意正言朴崙壽啓曰請爲奴罪人金壽賢河翼龍竝令王府設鞫得情夬正王法措辭見上請金申島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢五啓還給之命答曰不允
정조 15년
辛亥十月十五日辰時上御重熙堂左副承旨同副承旨入侍時左副承旨李敏采同副承旨徐榮輔記事官李海淸記注官金良倜承膺祚以次進伏訖上曰臺啓入之賤臣承命出持入上曰舊啓新啓之各書座目曾無前例大是不察矣仍命書榻敎曰推考房承旨遞差前望單子入之待下批牌招察任命退承史以次退出
정조 15년
行都承旨李祖源坐行左承旨李洪載坐直行右承旨李亨元坐左副承旨李義弼坐直右副承旨李敏采坐同副承旨徐榮輔坐注書李海淸仕一員未差假注書趙台榮仕直事變假注書任㸁仕
정조 15년
傳于李敏采曰傳香承旨馳詣社稷奉審摘奸以來
정조 15년
李敏采啓曰明日方物封裹看品處所以何處爲之乎敢稟傳曰便殿爲之
정조 15년
以禮曹坐不坐單子傳于李亨元曰吏判事豈不未安乎此窠旣爲三銓之階梯則是豈每政必通無人不爲之職也然而有闕則輒留窠寧有如許事體乎諸曹佐貳之毋得留窠自是格例而政院亦不敢開口可否近日銓官雖有大於此之做錯當之者當看作無妨乎無端留窠不請推之該房承旨從重推考進不進單子勿施仍令該曹口傳差出
정조 15년
李敏采以吏曹言啓曰禮曹參議今當差出而擬望之人乏少承旨竝擬以入之意敢啓傳曰知道
정조 15년
吏曹口傳政事以李勉兢爲禮曹參議
정조 15년
以黃海監司李敬一狀啓唐人漂到白翎鎭事傳于李敏采曰各別嚴飭救療事回諭
정조 15년
以忠淸監司朴宗岳狀啓各樣災結特許準數劃給事令廟堂稟旨分付事傳于李敏采曰依狀請施行事分付
정조 15년
李洪載啓曰今此試官望中時無職名人令該曹口傳付軍職何如傳曰允
정조 15년
兵曹口傳政事副司果李太亨閔昌爀
정조 15년
以漢城府坐不坐單子傳于徐榮輔曰堂上中在外人許遞
정조 15년
傳于李祖源曰左副承旨同副承旨入侍
정조 15년
李亨元以訓鍊都監言啓曰本局哨官金樂祐冬至正使軍官啓下矣哨官之任今姑改差何如傳曰允
정조 15년
李亨元以訓鍊都監言啓曰濟州出身洪汝直以加設哨官啓下矣今此哨官有闕之代卽當陞實而馬兵哨官曾無出身塡差之例步軍哨官中前虞候鄭宅興移差其代以洪汝直陞實之意敢啓傳曰知道
정조 15년
行大司憲具㢞執義林道浩掌令李泰賢持平柳正言朴崙壽啓曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上所謂天主學卽一悖理之外道而惑世誣民之最甚者也年前自朝家嚴禁之後庶幾永絶根本而閭巷之間潛自慕效者間或有之云此已萬萬怪駭而近聞湖南之珍山郡有以士爲名者數人專治其學甚至於傷倫悖義之事不一而足邑倅嚴加拘囚通文至及太學一世喧藉擧切驚惋勿論京外被其誑惑漸多陷溺則駸駸然將入於禽獸之域其爲習俗之憂容有極哉不可不嚴加打破期於拔本塞源之道請珍山郡拘囚者爲先令道臣另加嚴覈快施當律京中則使京兆嚴甘五部更加申飭如有現發者則火其書而罪其人以爲正民心杜亂源之本答曰不允末端事依啓何必上煩處分付之道伯以其罪如法痛繩以尊倫常而年前以異端之橫流爲由於正學之不明十行判批言之重複庶幾其間有不明者漸明橫流者寢息之效矣風傳雖難盡信臺言必有的據其在牖惑戢迷之方宜有申加防闢大抵中原則六合之外猶多不盡之地界設或與吾儒背馳者蘖芽其間如螢爝之於太陽不屑爲禁無足貽害而我國不然風土之所偏塞山川之所阻閡憎玆多口釀成事端此所以朝家之必欲嚴禁者也太學卽首善之地而走作之放心客氣不能制恃往往有出位越俎之擧朝家不忍任渠猖恣不得不略示警責則竝與口耳之絃誦之業幾乎闕如堂堂黌舍之間守而居之者非年八十老學究則乃西北覉蹤之數三縫掖此固萬萬寒心而異言詖說之淬礪畏憚其責未必在於庠序科目之類惟其藜藿不採之勢政須於林下讀書之士而緣予緇衣之誠未篤雖使君子在野鄕黨州閭之中苟以獨善爲恥父敎其子兄勗其弟以及姻親知舊力之所遍講而明之交相切磋則其爲效益將見家家人人目不接不經之書口不道非聖之訓豈不休哉予雖否德在於君師之位當以是自勉而兼有望於林下飭躬之士各思勉旃也
정조 15년
行大司憲具㢞執義林道浩掌令李泰賢持平柳啓曰請爲奴罪人金壽賢河翼龍竝令王府設鞫得情夬正王法措辭見上答曰不允
정조 15년
正言朴崙壽啓曰請爲奴罪人金壽賢河翼龍竝令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢五啓還給之命措辭見上答曰不允
정조 15년
辛亥十月十六日辰時上御重熙堂右副承旨同副承旨入侍時右副承旨李敏采同副承旨徐榮輔記事官李海淸記注官金良倜承膺祚以次進伏訖上曰都承旨入侍出榻敎賤臣承命出傳都承旨李祖源進伏上命書臺啓批答又命讀公事書判付訖命退承史以次退出
정조 15년
行都承旨李祖源坐行左承旨李洪載坐行右承旨李亨元坐直左副承旨李義弼坐右副承旨李敏采坐直同副承旨徐榮輔坐注書李海淸仕一員未差假注書趙台榮仕直事變假注書任㸁仕
정조 15년
以平市市直手本傳于李義弼曰當該提調遞差官員汰去市民令刑判通衢開坐嚴刑定配傳于李敏采曰觀此書啓上齋生進過半百泮長之申飭有效雖可嘉也疏錄儒生之不爲觀科者旣欲嚴禁則何儒入參何儒倖漏以致渠輩之雜說乎令大司成一從疏錄使之今日一竝應試名係疏錄而稱在外者行査該道與家長卽其地方定配事令成均館知悉凡事不爲則已旣始之後豈可無端中止乎如是申飭之後宜有示信之擧今日日次殿講時上齋生依到記例當以製述試取而試官更爲磨鍊雖至差晩生進皆爲整齊後入稟事分付雖是疏錄之外豈可禁止乎此意亦爲分付製述處所弘化門爲之
정조 15년
傳于李義弼曰平市提調前望單子入之平市提調前望單子入之金尙集落點
정조 15년
傳于李敏采曰入格儒生明日待令
정조 15년
李敏采以禮曹郞廳左參贊意啓曰御覽方物還下白細綿紬二十二疋紫紬綿紬四疋黃細綿紬九疋黃細苧布七匹白細苧布十六疋水獺皮二令白綿紙六百四十二卷極擇改備其餘物種一一看品同爲封裹之意敢啓傳曰知道
정조 15년
李亨元以禁衛營言啓曰今十月十七日弘化門親臨上齋儒生試所時依兵曹節目西營入直鄕軍四十名內除營直十名元入直將官率領仍直新營入直京標下軍二十六名鄕軍三十七名內各除營直十名各該將官領赴訓鍊都監都領排立於設布帳外而西營則待標信擧行事畢後竝還入直之意敢啓傳曰知道
정조 15년
李亨元以御營廳言啓曰依兵曹節目親臨弘化門儒生試所時東營集春營入直軍一哨內營直各留十名待標信除出新營入直軍一哨內除營直十名竝京標下軍二十一名入直千摠鄭殷誠把摠安思烈哨官金鼎猷印時彦領赴于訓鍊都監都領設布帳外排立而事畢後各還本處入直之意敢啓傳曰知道
정조 15년
行大司憲具㢞執義林道浩掌令李太亨持平柳正言朴崙壽啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允
정조 15년
全羅監司鄭民始疏曰伏以上天申命十年之昌期載屆御眞圖寫邦休維新八域切祝華之忱滿廷遂瞻天之幸臣以昔年董事之人又廁閣臣之列而獨滯藩守未得隨諸臣之後以自效微誠抃賀之餘不任下懷之悵缺仍伏念臣才器駑劣知識謭庸不足以備淸朝任使之末而厚蒙誤恩猥叨重藩觸事憒憒惟譴何是俟重以廉謹之操無稱於世篤信之行未孚於人和嶠之癖擧世滔滔則如臣汚下亦何能免俗而第古之士夫專尙相敬之義每從忠厚之風假使有黷貨者稱之曰簠簋不飾而已未嘗直斥之以愛錢向者備局關文中論本道移轉之弊而有曰道臣閫帥必皆以不愛錢者差遣然後方可責之十年如是二十年如是方可以有效此豈可成之事乎云噫按藩之任亦自不輕眞知其人之愛錢則卽當斥而去之不然則亦當稍存體貌而今乃直驅之於愛錢之科不免爲蠹國病民之歸以何顔面靦然處於長吏之首哉臣方羞愧欲死卽又伏見朝紙臺啓中有曰俵災之際該吏加報守宰守宰加報營門營門加報備局及至分給也自營門下至該吏次次除半盡歸私橐至請別遣繡衣公平分給爲言臣於是益覺瞿然赧然有不可一日而居是任也自古居藩任而犯贓汚者亦或有之而獨未聞災結之犯用其勢無奈故也災結頒俵之法廟堂以其數行會道臣道臣以其數知委列邑文蹟昭載數爻班班守宰知之吏民知之雖使攫金之夫居是職決無以除出而歸私且災結不可徒取必也徵納其結出於民田然後始可爲已有矣爲道臣者以何名色督徵於列邑爲小民者亦肯以非公賦非官需而無名之賦輸納於營門乎此箇事理瞭如指掌凡今之在朝著無非曾經營邑之任者其言之當否其事之有無自當知之臣不必多辨而彼臺臣者似不敢以虛詤之說至登白簡妄陳於君父之前未知於何聞見而爲此說乎誠莫曉其故也第臣之所自傷者忝居不稱之職得此不屑之目乃與下邑之奸胥比而同之竝歸於偸食公結之科此正臣何足言有辱朝廷者也尙可以淟涊冒沒更以俵災之事上請於朝家下行於列邑乎矧又今年災政專委道臣則人之爲言尤當以爲如何揆以私義決不敢蹲據以益其汚衊雖以國事言之名曰道臣而愛錢偸災惟是爲務則承流宣化更不足責此等道臣將焉用哉以公以私勢難苟冒玆敢略具文字仰瀆崇嚴伏乞聖慈亟賜鐫遞以幸公事以靖私義千萬幸甚答曰省疏具悉卿其勿辭察任
정조 15년
辛亥十月十七日辰時上御重熙堂左副承旨與京畿監司入侍時左副承旨李敏采記事官李海淸記注官金良倜承應祚京畿監司徐鼎修以次進伏訖上命書榻敎曰在外玉堂許遞前望單子入之又命書榻敎曰未肅拜兵曹堂上許遞前望單子入之
정조 15년
辛亥十月十七日辰時上御熙政堂方物看品入侍時行都承旨李祖源行左承旨李洪載行右承旨李亨元左副承旨李義弼右副承旨李敏采同副承旨徐榮輔記事官李海淸假注書趙台榮記注官金良倜承膺祚檢校直提學朴祐源檢校直閣李晩秀以次進伏訖上曰方物諸品諸承旨一一看審而如有欠頉者則這這拔去可也洪載等以次看品訖上曰考官戶曹判書趙鼎鎭代行禮曹判書鄭昌順爲之出榻敎仍命試官行禮引儀唱儒生殿講試官以下入就位行四拜禮考官行兵曹判書吳載純行禮曹判書鄭昌順工曹參判李時秀大司成金方行兵曹參知尹長烈副司果李太亨閔昌爀以次入就位行拜禮進伏訖命開講儒生李肇源等以次進講講訖通禮跪告禮畢命退諸臣以次退出
정조 15년
辛亥十月十七日午時上御弘化門儒生製述試所入侍時行都承旨李祖源行左承旨李洪載行右承旨李亨元左副承旨李義弼右副承旨李敏采同副承旨徐榮輔記事官李海淸假注書趙台榮記注官金良倜承膺祚檢校直提學朴祐源檢校直閣李晩秀以次侍立上具翼善冠衮龍袍乘輿出永淸門明政門詣弘化門降輿陞座承史閣臣退就位行四拜禮還入進伏上曰儒生使之入場試官仍卽行禮可也榮輔承命出分付上曰讀券官領府事李福源代行兵曹判書吳載純爲之吏曹判書金文淳代左尹申光履爲之出榻敎引儀唱試官以下入就位行四拜禮讀券官行兵曹判書吳載純行副司直李祖承左尹申光履對讀官行副司直尹行元徐邁修副司果閔昌爀尹光普以次入就位行四拜禮進伏訖上曰館堂入侍賤臣承命出傳同成均李𡊠大司成金方行承命進伏上曰名入疏下諸生中未及赴試者爲幾人乎𡊠曰原在外外二十一人未及待令矣方行曰今此時刻甚急故知委於諸生而去來間或有回報之未及者矣上曰擧案親呈則無異於赴擧也以此意知委於未及齊到之儒生使之來呈擧案而限以再明日夕食堂捧擧案後草記令不可不信如或有在外者則自本館行會於各其道査處而若其非在外稱在外如是下敎之後終不入來者是自抵罪戾也朝家豈無處分之道乎竝依此擧行其中或有倖漏之人則必有自是之談尤豈成說乎大抵近來諸生之自侮尤甚殊極慨惜也不念出位之嫌替行臺閣之事固已萬萬可駭而名以儒疏見逐於守門將抱匭還歸寧有如許士子乎此則可謂四百年所無之事也門禁之設置卽予不得已之擧而儒疏之體重果何如則乍封旋歸寧有是也予亦粗聞待士之道今於待士之道亦豈歇後乎亦非不知解停後使之赴擧而今若以見逐於門將之士豈可容易解停乎大司成以此筵敎一一曉諭諸生可也仍命𡊠等退出命祖承光履書表題仍命揭之敎榮輔曰此非節製而特爲臨門者卽爲渠輩之赴擧而皆出敎育之意也多少下敎已諭館堂於食堂時自當承聞而今此殿座當於畢試後還內殿座豈可許久爲之乎斯速製呈事分付方外生各於題頭書方外二字事一體分付少頃成均館官員進呈收券單子命載純科次考試訖以三下林漢浩等出榜訖命書傳敎曰爲日次儒生分製講之試取豈至於臨門昨於臺批亦已示意近日之士習果正乎否乎面飭參錄諸人別取方外之儒者意在於激彼而勸此方外生製述居首生員林漢浩有特敎賜第法文亦足可據直赴殿試之次進士李在寧給一分講則居首不過通栍令政院依例捧傳旨其餘通栍以下今番竝勿論參於疏錄未及入場者在外則自可査處而姑無去來者不過若干人此則令大司成依筵敎更加尋訪如在京一體捧擧案草記事分付命試官以下先退上乘輿入明政門永淸門還內諸臣退出
정조 15년
行都承旨李祖源病行左承旨李洪載坐行右承旨李亨元坐左副承旨李義弼坐直右副承旨李敏采坐直同副承旨徐榮輔坐注書李海淸仕直一員未差假注書趙台榮仕事變假注書任㸁仕
정조 15년
李敏采啓曰來二十一日輪對日次矣敢稟傳曰爲之
정조 15년
李亨元啓曰來二十一日朝參日次矣敢稟傳曰停
정조 15년
李亨元啓曰來十八日專經武臣殿講日次矣敢稟傳曰待下敎爲之
정조 15년
李義弼啓曰訓鍊大將趙心泰明日本營習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 15년
傳于李敏采曰入格儒生入侍
정조 15년
傳于李亨元曰下直閫帥留待
정조 15년
傳于李亨元曰留待閫帥入侍
정조 15년
備忌記黃海水使李禹鉉下直長弓一張長箭一部片箭一部筒兒一箇賜給
정조 15년
李敏采啓曰新除授弘文館副校理申馥時在慶尙道安東地經筵入番事緊斯速乘馹上來事下諭何如傳曰依爲之
정조 15년
李敏采啓曰校理姜忱修撰金熙采牌不進罷職傳旨今方捧入而副校理申馥在外玉堂上下番俱空已至經宿事甚未安未差之代政官牌招開政差出待下批仍卽牌招以爲推移入直之地何如傳曰允
정조 15년
有政吏批判書金文淳參判朴祐源參議徐龍輔進右副承旨李敏采進以尹光普爲校理以李晴爲修撰以金翰東爲副修撰以李敬玉爲工曹判書閔台爀爲右尹申禹相爲宗簿正張錫胤爲典籍李魯在爲平市直長故郡守沈鼎之贈領議政靑城尉沈能建考左尹閔台赫右尹申光履
정조 15년
兵批判書吳載純進參判洪檢參議李夔病參知尹長烈入直左副承旨李義弼進副護軍成德雨副司直閔鍾顯李鼎運徐有成李敬心副司果金熙朝申獻朝韓光植竝單付
정조 15년
以京畿監司徐鼎修狀啓災實分等停代分數條列後錄令廟堂稟旨分付事傳于李敏采曰竝依狀請施行事分付
정조 15년
李亨元以都摠府言啓曰今日入直內三廳武兼禁軍及軍兵等當爲中日習射而親臨日次儒生殿講相値不得爲之之意敢啓傳曰知道
정조 15년
李亨元以兵曹言啓曰今十月十七日武臣堂上朔試射日次而親臨日次儒生殿講相値不得爲之之意敢啓傳曰知道
정조 15년
李亨元以訓鍊都監言啓曰本局哨官柳晦源身病甚重勢難察任改差何如傳曰知道
정조 15년
徐榮輔以刑曹言啓曰因平市署市直手本傳曰該提調遞差官員汰去市民令刑判通衢開坐嚴刑定配事命下矣依傳敎臣等通衢開坐四穀廛市民行首所任等各嚴刑一次後上米廛行首朴枝昌慶尙道靈山縣所任李益文全羅道興德縣金昌奎咸鏡道德源府下米廛行首金致郁高原郡所任韓師珖慶尙道眞寶縣金泰興咸鏡道文川郡門外米廛行首成道寬平安道江西縣所任曺文星咸從府李東曄全羅道長城府雜穀廛行首吳道彬茂長縣所任朱景信慶尙道新寧縣趙慶仁同府竝定配所卽爲押送之意敢啓傳曰知道編配名數夥然更觀來頭處置次只行首發配餘則先爲收贖可也
정조 15년
李洪載以司饔院監膳提調意啓曰漁夫貢人等呼訴內卽今冬節已屆魚族隱入設網屢日終未捉得闕供生事迫在朝夕云每年如此之時以他可合之魚及活鷄例有參半代封之規而莫重御供自下不敢擅便惶恐敢啓傳曰代俸
정조 15년
正言李顯道疏曰伏以臣於今月初九日猝聞臣弟病亟之報馳往審視於麻田之地矣忽伏奉薇垣除旨繼以馹召有命臣聞命蒼黃未敢爲淹留之計卽又登程昨纔入來而赴報踵至臣之八十四歲老父方在楊州地憂念熏灼之中繼聞此報悲疚昏塞氣息綿綴若不保朝夕之狀當復如何臣情到此雖欲按住其勢不能自由玆敢忙陳短章更尋鄕路伏乞聖明察臣情私之難强亟命鐫削臣職名俾便救護仍治臣瀆擾之罪以肅朝綱焉臣無任屛營祈懇之至踏啓字
정조 15년
執義林道浩掌令李泰賢鄭弼祚持平韓永逵柳獻納李庚運正言朴崙壽啓曰請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請梟示罪明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法措辭見上答曰不允
정조 15년
執義林道浩掌令李泰賢鄭弼祚持平韓永逵柳啓曰請爲奴罪人金壽賢河翼龍竝令王府設鞫得情快正王法措辭見上答曰不允掌令李泰賢又啓曰外邑奸吏之滋長於刀筆害及小民者糶糴爲尤甚之中至有倉穀許多虧逋之弊畢竟歸徵於無辜之族隣哀彼窮民何以爲生爲縣吏者何嘗不徵捧於逋吏永除吏案而終必復屬仍襲不悛之習則國穀之欠失依舊民生之呼冤如前可勝痛惋請令各道道臣嚴關列邑逋吏之復屬者一一査出永汰始自今後若有現發則當該守宰之不能束吏遵令之罪從重勘斷有松田營邑之禁松長養者專係於戰艦需用之政則以備陰雨之地法意有在且自各其營門嘗有其禁亦不從之慮雖云時送褊裨巡禁之行所謂褊裨之行不無行賂之弊仍以踵其褊裨之行狼藉芟刈其許多最大者以充用賂之屢倍其伐百年長養之木每患如此童濯之境其所痛駭已莫甚焉此實自前藉藉之傳說而雖以近來言之安保其必無是慮哉其中湖西之安眠島尤爲船材專賴之處不可不嚴加禁斷請令廟堂各別關飭以爲痛禁答曰不允衙前永勿復屬事裨將痛禁受賂事問諸當問處變通可也
정조 15년
獻納李庚運正言朴崙壽啓曰請爲奴罪人金壽賢河翼龍竝令王府設鞫得情快正王法措辭見上請金甲島爲奴罪人克觀古今島爲奴罪人克泰更令王府嚴鞫得情快正王法措辭見上請逆賊尙魯亟施孥戮之典措辭見上答曰不允
정조 15년
行都承旨李祖源緣故出行左承旨李洪載坐行右承旨李亨元坐左副承旨徐龍輔坐直右副承旨李義弼坐同副承旨李敏采坐直注書李海淸仕直一員未差假注書趙台榮仕事變假注書任㸁仕
정조 15년
藥房都提調洪樂性提調李𡊠副提調李祖源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 15년
徐龍輔啓曰玉堂上下番俱空已至多日事甚未安副校理申馥在外未差之代政官牌招開政差出待下批仍卽牌招以爲推移入直之地何如傳曰允
정조 15년
以吏曹參議徐龍輔牌不進罷職傳旨傳于李洪載曰只推
정조 15년
傳于李洪載曰同副承旨許遞前望單子入之待下批牌招察任
정조 15년
兵曹口傳政事副司直徐榮輔
정조 15년
傳于李洪載曰右副承旨同副承旨許遞
정조 15년
有政吏批判書金文淳參判朴祐源進參議未差同副承旨李敏采進以李萬榮爲正言李太亨爲校理申獻朝爲修撰韓光植爲副修撰鄭東浚爲工曹參判張至冕爲奉常判官沈養之爲典牲奉事兼養賢主簿單張錫胤
정조 15년
兵批判書吳載純進參判洪檢參議李夔病參知尹長烈入直左副承旨李義弼進以李文喆爲內禁將姜德恒爲五衛將李潤集爲武兼李蓍明爲武兼副司果李顯道
정조 15년
以校理李太亨修撰申獻朝副修撰韓光植牌不進罷職傳旨傳于李洪載曰只推更爲牌招
정조 15년
傳于徐龍輔曰拜表之西璧替行五六十年以後所未聞之前例云纔有進參之傳諭於左相而大臣旣造朝明日次對仍令拜表前來會事招致備郞分付
정조 15년
傳于徐龍輔曰日前箚批卿必見之決知其合下怡然而都堂之坐西壁替行招問府錄事對以大臣有身病未知昔疾之如何替行之擧適在箚引之後玆遣史官先問愼節仍以明日拜表參班之意使之傳諭卿其知悉
정조 15년
李亨元啓曰明日次對兩司長官當爲進參未肅拜大司諫申耆待開門牌招何如傳曰允
정조 15년
事變假注書任㸁書啓臣敬奉聖諭馳往傳諭于南部誠明坊二間屛門契議政府左議政蔡濟恭所住處則以爲臣於日前恩批之下不敢更以私義仰瀆天聽而賤疾適會添傷賓廳日次政府査對俱未能祗赴惶悚悶蹙惟大何是俟卽者史官儼臨別諭誕宣先問昔疾之加減又命拜表之進參臣以首頓地感涕自逬恩敎旣如此臣雖擔舁安敢不趨參於班行乎云矣敢啓傳曰知道
정조 15년
李亨元以兵曹言啓曰今十月二十日文臣朔試射日次而冬至兼謝恩使拜表相値不得爲之之意敢啓傳曰知道
정조 15년
李亨元以禁衛營言啓曰本營哨官金箕昶冬至正使軍官啓下矣哨官之任改差何如傳曰允
정조 15년
李洪載以忠勳府言啓曰本府書寫忠義衛姜致周瓜滿代嫡長忠義衛沈景文差下依例以假郞廳稱號何如傳曰允
정조 15년
李洪載以成均館大司成言啓曰參於疏錄未及入場者在外則自可査處而姑無去來者不過若干人此則令大司成依筵敎更加尋訪如在京一體捧擧案草記事命下矣臣依聖敎參於疏錄未及入場者一一抄出在京諸儒則嚴飭於各其泮主人更加尋訪傳宣聖旨自昨日朝食堂至今日夕食堂進士趙學榮閔令儒李日煒崔壽亨尹浣生員金好淳尹鼎鉉權禔朴大和李義和李燝柳鄭淞沈翼賢南象一金鎰睦仁圭禹升謨任希復等相續來到書呈擧案入參食堂進士朴道永金鋼黃鍾五李翼生員朴道采任天常鄭澣或有拘忌或因身病有親呈擧案者有言送實故者其餘在外及鄕儒之已爲下去者竝卽發關各道另加査實待其回移齊到更爲草記計料雖今日之後若於行査前來到者恐不無區別之道隨其入來亦令勸入何如傳曰允在京未參朴道永等七人來呈擧案或言送本館則與直稱情勢大有間焉矣至於在外者之稱托與否査問之命欲知眞箇在外與否而更思旣不以情勢二字爲說則是不可以規避言諸儒事可謂都無事行査諸道徒煩酬應置之可也
정조 15년
執義林道浩掌令鄭弼祚持平韓永逵柳獻納李庚運啓曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允
정조 15년
執義林道浩啓曰請爲奴罪人金壽賢河翼龍竝令王府設鞫得情夬正王法措辭見上答曰不允
정조 15년
獻納李庚運啓曰請爲奴罪人金壽賢河翼龍竝令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢五啓還給之命措辭見上臺啓奏語何等重大而昨日憲臣之所陳兩條何其猥屑之甚也下吏汰屬不過邑宰之事褊裨禁戢只是道帥之責則如此鄙瑣之說無難登徹揆以臺體萬萬未安請掌令李泰賢施以罷職之典答曰不末端事依啓
정조 15년
行都承旨李祖源赴燕行左承旨李亨元坐直行右承旨申大顯坐直左副承旨徐龍輔坐右副承旨李集斗未肅拜同副承旨沈晉賢未肅拜注書李海淸仕一員未差假注書趙台榮仕直事變假注書任㸁仕
정조 15년
傳于徐龍輔曰三使臣留待
정조 15년
傳于李亨元曰大臣備局堂上引見
정조 15년
李亨元啓曰工曹判書李敬玉除拜後過三日不爲出肅依定式推考警責仍卽牌招察任何如傳曰允
정조 15년
傳于徐龍輔曰當該承旨竝遞差前望單子入之待下批牌招察任
정조 15년
承旨前望單子入之申大顯徐郁修落點
정조 15년
傳于徐龍輔曰今聞承宣因大臣言微稟六曹査對堂上不可不備員未肅拜及懸病諸堂牌招先進去後謝恩實病及在外人許遞與未差之代前望單子入之待下批牌招一體先進去後謝恩判尹吏曹參議禮曹參議前望單子入之判尹鄭存中吏曹參議沈煥之禮曹參議尹行元落點
정조 15년
李亨元啓曰新除授吏曹參議沈煥之方在罷散中何以爲之敢稟傳曰敍用
정조 15년
以吏曹參議沈煥之牌不進罷職傳旨傳于徐龍輔曰只推
정조 15년
李亨元啓曰吏曹郞廳來言臺諫有闕政事取稟傳曰當日爲之
정조 15년
李祖源啓曰左承旨李洪載今日不爲仕進卽爲牌招何如傳曰許遞今日政差出
정조 15년
有政吏批判書未差參判朴祐源進參議沈煥之牌不進行右承旨申大顯進啓曰判書未差參議沈煥之牌招不進小臣獨政未安何以爲之敢稟傳曰仍爲之以李𡊠爲吏曹判書李集斗沈晉賢爲承旨金孝眞爲掌令閔昌爀爲校理金熙朝爲修撰壯勇營提調單金持默
정조 15년
以禁府都囚徒傳于李亨元曰捧供
정조 15년
李亨元以都摠府言啓曰今日入直內三廳武兼禁軍及軍兵等當爲中日習射而冬至拜表相値不得爲之之意敢啓傳曰知道
정조 15년
申大顯以禮曹言啓曰郊壇四孟朔遣禮郞看審有無頉自該曹草記事定式矣發遣郞廳風雲雷雨壇先農壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門墻垣階砌俱爲無頉而此後看護等節着實擧行事申飭之意敢啓傳曰知道
정조 15년
李亨元以刑曹言啓曰依下敎四穀廛行首等四名纔已發配而所任等八名贖錢還爲出給依前配所一體發配之意敢啓傳曰知道
정조 15년
禮曹參議尹行元疏曰伏以臣於杜門跧伏之中忽伏奉春官佐貳之命繼而天牌儼臨驚惶感激罔知攸措第臣與本曹判書臣鄭昌順有親査應避之嫌揆以法例在下當遞玆敢隨詣禁扃援例陳懇伏乞聖明俯賜鑑諒亟命遞改以存公格以安私分不勝幸甚云云踏啓字
정조 15년
辛亥十月二十日午時上御重熙堂左副承旨入侍時左副承旨徐龍輔假注書趙台榮記注書金良倜承膺祚以次進伏訖上命書傳敎曰今日班列擧案中書進字故前望點下矣今聞尙不承牌可知其不進而書進右副承旨徐郁修罷職又命書傳敎曰今聞大臣與禮判之言李敏行及與敏行連婚之家來頭婚班方在非兩班非中人之間須有朝家一番飭令可以無礙云旣聞之後在朝家無物不遂之政豈靳一張傳敎乎令該曹以此分付俾各依此知悉莫敢於此更有爭端命退承史以次退出
정조 15년
行都承旨李祖源赴燕行左承旨李亨元坐行右承旨申大顯坐左副承旨徐龍輔坐右副承旨李集斗坐直同副承旨沈晉賢坐直注書李海淸仕直一員未差假注書趙台榮仕事變假注書任㸁仕
정조 15년
沈晉賢啓曰大司憲具㢞執義林道浩持平韓永逵呈辭掌令金孝眞在外掌令一員未差持平一員未差監察茶時之意敢啓傳曰知道
정조 15년
李亨元啓曰來二十五日朝參日次而國忌齋戒相値頉稟之意敢啓傳曰知道
정조 15년
傳于李集斗曰輪對官入侍
정조 15년
以京畿監司徐鼎修狀啓水原府軍餉太已分給中限二千石作米事傳于沈晉賢曰依狀請施行事回諭
정조 15년
以咸鏡監司李文源狀啓淑陵曲墻地臺石動退處修改擇日與香祝令該曹磨鍊下送事傳于李集斗曰曲墻修改以可合數日擇吉下送卿爲獻官將事仍卽董役期於未寒前畢役祝文親撰下送卿其知悉事回諭
정조 15년
李亨元以禮曹言啓曰前掌令鄭弼祚愍貞嬪致祭事今十月二十二日當爲辭朝受香祝忠淸道忠州地下去而時無職名令該曹口傳付軍職以爲受香進去之地何如傳曰允
정조 15년
李亨元以壯勇營言啓曰名武子枝之屬於本營額外壯勇營者過六朔則其中有薦人與宣薦內禁衛及額外內禁衛通融擬望於官職事曾已筵稟定奪矣以此意分付該曹捧承傳施行何如傳曰允
정조 15년
李亨元以禁衛營言啓曰本營騎士別將具世勣身病猝重勢難察任改差何如傳曰允
정조 15년
吏曹啓目粘連觀此行承政院都承旨臣李祖源上疏則以爲臣今已辭陛矣所帶喉院之職係是夙夜保護不宜一刻暫曠特命遞改亦爲有臥乎所知申重任有非出疆之臣所可仍帶似當許遞是白乎矣宰臣所帶遞仍當否臣曹不敢擅便上裁何如判付啓依回啓施行爲良如敎
정조 15년
行都承旨李祖源疏曰伏以臣今已辭陞矣一出春明便是天涯區區下情不勝戀結之忱臣之所帶喉院之職係是夙夜保護不宜一刻暫曠玆敢援例陳章伏乞聖明特許遞改以便公私千萬幸甚臣無任云云答曰省疏具悉疏辭下該曹稟處
정조 15년
司諫李彦祜啓曰請爲奴罪人金壽賢河翼龍竝令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢五啓還給之命措辭見上答曰不允
정조 15년
辛亥十月二十一日辰時上御熙政堂輪對官入侍時右副承旨李集斗同副承旨沈晉賢記事官李海淸記注官金良倜承膺祚吏曹佐郞鄭最行中樞都事洪掄軍器寺正金燨養賢庫直長李泰熙內贍寺直長金健柱以次進伏訖上曰以次進前可也最行等以次進前奏職姓名職掌上曰如有所懷其各陳達可也最行等曰別無所懷矣命讀公事書判付訖命退諸臣以次退出
정조 15년
行都承旨洪秀輔坐行左承旨李亨元坐行右承旨申大顯坐左副承旨徐龍輔坐右副承旨沈晉賢坐直同副承旨李百亨坐直注書李海淸仕一員未差假注書趙台榮仕直事變假注書任㸁仕
정조 15년
沈晉賢啓曰吏曹判書李𡊠除拜後過三日不爲出肅依定式推考警責仍卽牌招何如傳曰允
정조 15년
沈晉賢啓曰吏曹郞廳來言臺諫有闕政事取稟傳曰當日爲之參議未差之代前望單子入之待下批牌招參政
정조 15년
傳于李亨元曰右副承旨入侍
정조 15년
吏曹參議前望單子入之李集斗落點
정조 15년
沈晉賢啓曰卽者吏曹郞廳來言政事當日爲之事命下而判書李𡊠參判朴祐源病不來參議李集斗傳旨未下不得開政云判書參判竝卽牌招何如傳曰允
정조 15년
沈晉賢啓曰吏曹判書李𡊠參判朴祐源牌不進推考傳旨今方捧入而開政命下之後如是違牌不得擧行事甚未安更卽牌招何如傳曰允
정조 15년
沈晉賢啓曰吏曹判書李𡊠參判朴祐源再牌不進推考傳旨今方捧入而開政命下之後連事違召不卽擧行事甚未安所當更請牌招而係是一日三牌何以爲之敢稟傳曰今以諸案完決至今酬應則政官之無端請牌至再至三添一煩勞承宣之畏銓官何太若是之甚原傳旨勿施此啓辭還給
정조 15년
有政吏批判書李𡊠參判朴祐源進參議李集斗傳旨未下右副承旨沈晉賢進以洪秀輔李百亨爲承旨韓興裕爲掌令丁若鏞爲持平朴奎淳爲校理沈煥之爲禮曹參議
정조 15년
兵批判書吳載純參判洪檢病參議李夔入直進參知尹長烈病行左承旨李亨元進副司直單李致中李祖源李洪載李義弼李敏采李勉兢尹行元柳副司果單曺夏彬
정조 15년
沈晉賢啓曰校理閔昌爀修撰金熙朝牌招啓辭未下副校理申馥在外玉堂上下番俱空已至多日事甚未安新除授校理朴奎淳卽爲牌招以爲入直之地何如傳曰允
정조 15년
以校理朴奎淳牌不進罷職傳旨傳于沈晉賢曰只推
정조 15년
申大顯以禮曹言啓曰咸鏡監司李文源以淑陵曲墻地臺石動退處修改事狀啓判付內曲墻修改以可合數日擇吉下送卿爲獻官將事仍卽董役期於未寒前畢役祝文親撰下送卿其知悉事判下矣修改吉日令日官池日賓推擇則來十一月初二日午時初八日午時十一日午時俱吉云以此日時中推移擧行而先告事由祭修改當日曉頭設行所用雜物令逢授官磨鍊進排之意竝以分付何如傳曰允
정조 15년
以刑曹囚推罪人金得良文案傳于沈晉賢曰此文案必於廳坐時入啓而過午之後始乃登聞當該承旨推考司謁令政院査實以啓如果司謁之遲滯當該司謁決杖六十度
정조 15년
沈晉賢以刑曹言啓曰依下敎當該司謁安福大決杖二十度後四十度則收贖放送之意敢啓傳曰知道